1-тиркеме

**Кыргыз Республикасына ташып киргизүүдө (импорттоодо) Евразия экономикалык бирлигине мүчө мамлекеттер менен соода жүргүзүүнүн алкагында товарларды эсепке алууну камсыз кылуу**

**тартиби**

**1. Жалпы жоболор**

1. Ушул Тартип 2015-жылдын 11-декабрындагы № 226 “2015-жылдын 16-октябрында Бурабай поселогунда кол коюлган Евразия экономикалык бирлигинин бажы аймагына товарларды алып келүүнүн жана жүгүртүүнүн айрым маселелери жөнүндө протоколду ратификациялоо тууралуу” Кыргыз Республикасынын Мыйзамына, Жогорку Евразия экономикалык кеңешинин 2015-жылдын 16-октябрындагы № 22 “Дүйнөлүк соода уюмуна Казакстан Республикасынын кошулуусу менен байланышкан айрым маселелер жөнүндө” чечимине, Евразия экономикалык бирлиги жөнүндө келишимдин № 18 тиркемесинин 20-пунктунун 3-пунктчасына, ошондой эле Кыргыз Республикасынын Салык кодексинин 51 жана 261-беренелерине ылайык иштелип чыккан.

Тартип кыйыр салыктарды башкаруу максатында Евразия экономикалык бирлигине (мындан ары – ЕАЭБ) мүчө мамлекеттердин биринин аймагынан Кыргыз Республикасынын аймагына товарларды өткөрүүнү эсепке алуу жол-жобосун аныктайт жана ЕАЭБге мүчө мамлекеттер менен соода жүргүзүүнүн алкагында жогоруда аталган ченемдик укуктук актылардын талаптарын сактоо менен ЕАЭБге мүчө мамлекеттердин биринин аймагынан Кыргыз Республикасынын аймагына товарларды эркин өткөрүүгө тыюу салууну карабайт (чектебейт).

Ушул Тартиптин колдонулушу төмөнкүлөргө карата жайылтылат:

1) ушул Тартиптин 3-пунктунун 2-пунктчасында аталган ыйгарым укуктуу уюмдарга жана ушул Тартиптин 4-пунктунда каралган тартипте ыйгарым укуктуу уюмдар тарабынан өткөрүлүүчү товарларды жана алардын көлөмүн эсепке алуу жол-жобосуна;

2) иш башталган күндөн тартып товарларды эсепке алуу боюнча төмөнкү пункттарга:

– Талас облусунун Манас районунда (“Чоң-Капка автожолу”, “Кичи-Капка автожолу”), Чүй облусунун Панфилов районунда (“Чалдыбар автожолу”), Чүй облусунун Ысык-Ата районунда (“Ак-Тилек автожолу”, “Кең-Булуң автожолу”), Чүй облусунун Аламүдүн районунда (“Ак-Жол автожолу”), Чүй облусунун Чүй районунда (“Токмок автожолу”), Чүй облусунун Жайыл районунда (“Жайыл автожолу”), Чүй облусунун Сокулук районунда (“Камышановка автожолу”), Ысык-Көл облусунун Түп районунда (“Каркыра автожолу”) мамлекеттик чек аранын кыргыз-казак участогундагы өткөрүү пункттарына жакын жайгашкан автотранспорттук;

– Талас облусунун Кара-Буура районунда (Маймак, Жоон-Дөбө – темир жол станциялары), Чүй облусунун Жайыл районунда (Кара-Балта темир жол станциясы), Чүй облусунун Аламүдүн районунда (Аламүдүн темир жол станциясы), Чүй облусунун Панфилов районунда (Кайыңды темир жол станциясы), Чүй облусунун Москва районунда (Беловодский темир жол станциясы), Чүй облусунун Сокулук районундагы Шопоков шаарында (Шопоков темир жол станциясы), Чүй облусунун Ысык-Ата районундагы Кант шаарында (Кант темир жол станциясы), Чүй облусунун Ысык-Ата районундагы Ивановка айылында (Ивановка темир жол станциясы), Чүй облусунун Токмок шаарында (Токмок темир жол станциясы), Чүй облусунун Кемин районунда (Быстровка, Джиль-Арык темир жол станциялары), Ош облусунун Кара-Суу районунда (Кара-Суу, Кашкар-Кишлак – темир жол станциялары), Ош шаарында (Ош темир жол станциясы), Жалал-Абад облусунун Жалал-Абад шаарында (Жалал-Абад темир жол станциясы), Жалал-Абад облусунун Таш-Көмүр шаарында – (Таш-Көмүр темир жол станциясы), Жалал-Абад облусунун Шамалды-Сай штп (Шамалды-Сай темир жол станциясы), Баткен облусунун Кызыл-Кыя шаарында (Кызыл-Кыя темир жол станциясы), Ысык-Көл облусунун Балыкчы шаарында (Рыбачье темир жол станциясы), Бишкек шаарында (Бишкек-1 темир жол станциясы) темир жол станцияларында жайгашкан темир жолдук;

– “Манас”, “Ош” жана “Ысык-Көл” эл аралык аэропортторунда.

2. Ушул Тартипте төмөнкүдөй терминдер жана аныктамалар колдонулат:

1) **товарды импорттоо** – ЕАЭБге мүчө мамлекеттерден Кыргыз Республикасынын аймагына экономикалык максатта пайдалануу үчүн товарды ташып киргизүү;

2) **импорттоочу** – импорттолуучу товарды сатып алуучу же алуучу болуп саналган юридикалык же жеке жак, жеке ишкер, Кыргыз Республикасынын резиденти же резиденти эмеси.

Коштомо кагазда көрсөтүлгөн товардын сатып алуучусу же сатуучусу болбогон учурда товарды ташуучу импорттоочу деп таанылат;

3) **консолидацияланган жүк** – бир транспорт каражатында (темир жолдон тышкары) бир ташуучу тарабынан өткөрүлүүчү, ар башка жөнөтүүчүлөргө таандык болгон жана/же ар башка алуучуларга багытталган товарлардын ар түрдүү партиялары;

4) **эл аралык транспорттук коштомо кагаз (CMК)** – жүктөрдү эл аралык автотранспорттук ташууну жана ташылуучу товар (жүк) жөнүндө маалыматтарды ырастоочу товардык коштоочу документ;

5) **мобилдик топ** – курамында укук коргоо органынын статусуна ээ салык кызматынын органынын, ички иштер органынын, ветеринардык коопсуздук боюнча ыйгарым укуктуу органдын жана фитосанитардык коопсуздук боюнча ыйгарым укуктуу органдын кызматкерлери болгон, товарларды эсепке алынбаган ташып киргизүү, Кыргыз Республикасынын мыйзамдарынын талаптарын жана ЕАЭБ укугун бузуу фактыларын аныктоо жана бөгөт коюу боюнча ыкчам-контролдук жана рейддик иш-чараларды жүргүзүү максатында түзүлгөн топ;

6) **товарды ташуучу** – Кыргыз Республикасынын аймагына товарды ташып киргизүүчү жана ага жооптуу жак;

7) **товарларды эсепке алуу пункту** – салык салуу, ЕАЭБге мүчө мамлекеттин биринин аймагынан Кыргыз Республикасынын аймагына товарлардын эркин өткөрүлүшүн чектебеген товарларга жана башка функцияларга транспорттук контролдоо боюнча ыйгарым укуктуу органдын, салык кызматынын органынын, ички иштер органынын, ветеринардык коопсуздук боюнча ыйгарым укуктуу органдын жана фитосанитардык коопсуздук боюнча ыйгарым укуктуу органдын кызмат адамдары, ошондой эле зарыл болгон учурда мамлекеттик статистика органынын, саламаттык сактоо чөйрөсүндөгү ыйгарым укуктуу органдын, товарларды ташуу жана/же өткөрүп берүү чөйрөсүндөгү ыйгарым укуктуу уюмдун кызмат адамдары тарабынан байкоо жүргүзүлүшү максатында товарларды жана өткөрүлүүчү жүктөрдүн көлөмүн эсепке алуу, Кыргыз Республикасына ташып киргизүү (импорттоо) датасын аныктоо үчүн зарыл техникалык каражаттар жана курулмалар менен жабдылган жер;

8) **коштомо кагаз** – ташылуучу товар жөнүндө маалыматты, анын ичинде жүк жөнөтүүчүнүн жана импорттоочунун реквизиттерин, ошондой эле ташуу жөнүндө маалыматтарды камтыган белгиленген формадагы коштоочу документ;

9) **салык төлөөчүнүн жеке кабинети** – авторизацияланган пайдалануучуга гана жеткиликтүү болгон, салык органынан документтерди, маалыматтарды электрондук түрдө алуу жана салык органына жөнөтүү үчүн багытталган ыйгарым укуктуу салык органынын сайтынын бөлүмү;

10) **жеке жактар тарабынан коштоочу багажда** **өткөрүлүүчү товарлар** – Кыргыз Республикасына кол жүк менен ташып келинүүчү товарлар;

11) **транзиттик же бажылык декларация** – ЕАЭБдин бажы органдары тарабынан берилүүчү документ;

12) **ыйгарым укуктуу өкүл** – ишеним кат боюнча башка жактын атынан чыгууга же иш жүргүзүүгө ыйгарым укуктуу юридикалык же жеке жак;

13) **товарды коштоочу документ** – жүк жөнөтүүчү тарабынан ташылуучу жүктүн сандык, сапаттык жана башка мүнөздөмөлөрүн, анын ичинде жүк жөнөтүүчүнүн жана жүк алуучунун реквизиттерин, ошондой эле ташуу жөнүндө маалыматтарды бир мааниде байланыштырууга мүмкүндүк берүүчү товардын партиясы менен жөнөтүлгөн документ;

14) **салмак габариттик контролдун динамикалык системасы** – (**мындан ары – СГКД**С ) – уруксат берилген салмактык лимиттерден жана жалпы габариттерден ашып кетүү жолу менен транспорттук чектөөлөрдү бузган автотранспорт каражаттарын жалпы транспорттук агымдан чыгарып таштоо жана андан кийин транспорт каражатынын салмагын так контролдук таразада текшерүү менен аларды идентификациялоо үчүн багытталган техникалык орнотмо (түзүлүш);

15) **“Жыйынды пост” автоматташтырылган маалыматтык система (мындан ары – “Жыйынды пост” АМС)** – товарларды эсепке алуу бөлүгүндө кыйыр салыктарды салыктык башкаруунун, ошондой эле маалыматтык системаларды пайдалануу менен электрондук өз ара аракеттенүү аркылуу товарларды эсепке алуу пунктунун ишине тартылган мамлекеттик органдардын жана товарларды ташуу чөйрөсүндөгү ыйгарым укуктуу уюмдардын салык кызматынын органдары менен андан ары өз ара аракеттенүүсүнүн программалык продукту;

16) **авиа коштомо кагазы** – жүктөрдү эл аралык авиаташууну ырастаган жана ташылуучу товар (жүк) жөнүндө маалыматтарды камтыган товарды коштоочу документ;

17) **темир жол коштомо кагазы** – жүктөрдү эл аралык темир жол менен ташууну ырастаган жана ташылуучу товар (жүк) жөнүндө маалыматтарды камтыган товарды коштоочу документ;

18) **журнал** – ЕАЭБге мүчө мамлекеттер менен соода жүргүзүүдө Кыргыз Республикасынын мамлекеттик чек арасы аркылуу жүктөрдү өткөрүүдө эсепке алуу журналы;

19) **жүктөрдү кабыл алуучу-өткөрүп берүүчү жер** – ыйгарым укуктуу уюмдун кампалары, порттору жана башка объекттери, ошондой эле жүктөрдү кабыл алуу жана өткөрүп берүү жүргүзүлүүчү анын ведомстволук бөлүмдөрү.

3. ЕАЭБге мүчө мамлекеттер менен соода жүргүзүүнүн алкагында Кыргыз Республикасына ташып киргизүүдө (импорттоодо) товарларды жана өткөрүлүүчү жүктөрдүн көлөмүн эсепке алуу салык кызматынын органдары тарабынан салык салуу жана төмөнкүлөр менен биргеликте товарларга байкоо жүргүзүү максатында Кыргыз Республикасына ташып киргизүү (импорттоо) датасын аныктоо үчүн жүзөгө ашырылат:

1) товарларды ташууда – товарларды эсепке алуу пунктунун ишине тартылган мамлекеттик органдар;

2) товарларды төмөнкүлөр аркылуу ташууда товарларды ташуу жана/же менчик ээсине (жүк алуучуга) өткөрүп берүү чөйрөсүндөгү ыйгарым укуктуу уюмдар:

– темир жол транспорту – ушул Тартиптин 5-тиркемесине ылайык форма боюнча “Кыргыз темир жолу” улуттук компаниясы” мамлекеттик ишканасы;

– аба транспорту – ушул Тартиптин 5-тиркемесине ылайык форма боюнча “Манас” эл аралык аэропорту” ачык акционердик коому, же болбосо товарларды эсепке алуу жана/же жүк алуучуга өткөрүп берүү боюнча милдет жүктөлгөн агент;

– почта байланышы – ушул Тартиптин 6-тиркемесине ылайык форма боюнча Кыргыз Республикасынын Санариптик өнүктүрүү министрлигине караштуу “Кыргыз почтасы” мамлекеттик ишканасы.

4. Ыйгарым укуктуу салык органы менен Кыргыз Республикасынын ыйгарым укуктуу мамлекеттик органдарынын, ыйгарым укуктуу уюмдардын ортосундагы маалымат алмашуу жана өз ара аракеттенүү ушул Тартиптин жана жогоруда аталган мамлекеттик органдардын жана ыйгарым укуктуу уюмдардын биргелешкен чечими менен бекитилген регламенттин негизинде жүзөгө ашырылат.

5. ЕАЭБге мүчө мамлекеттердин аймагынан Кыргыз Республикасынын Мамлекеттик чек арасы аркылуу өткөрүүдө Кыргыз Республикасынын аймагына товарларды ташып киргизүү (импорттоо) датасы болуп төмөнкүлөр саналат:

– товарларды темир жол транспорту менен ташууда – белгиленген станцияга келген дата;

– товарларды аба транспорту менен ташууда – ыйгарым укуктуу уюмдар тарабынан товар таризделген дата;

– товарларды автомобиль транспорту менен ташууда – товарларды эсепке алуу пунктунун ишине тартылган салык органынын кызмат адамы тарабынан коюлган коштомо кагаздагы штампта көрсөтүлгөн дата.

6. Кыргыз Республикасынын аймагына товарды импорттоону көздөгөн импорттоочу Кыргыз Республикасынын ыйгарым укуктуу салык органы бекиткен форма боюнча жана тартипте товарга коштоочу кагазды тариздейт.

7. 2015-жылдын 16-октябрында Бурабай поселогунда кол коюлган Евразия экономикалык бирлигинин бажы аймагына товарларды алып келүүнүн жана жүгүртүүнүн айрым маселелери жөнүндө протоколдун 3-беренесинин 3-пунктунда көрсөтүлгөн товарлардан тышкары, аларга карата Казакстан Республикасы тарабынан Дүйнөлүк соода уюмуна кошулуу шарты катары кабыл алынган милдеттенмелерге ылайык ЕАЭБдин Бирдиктүү бажы тарифинин алымдарынын ставкаларына салыштырмалуу кыйла төмөн ташып келүү бажы алымдарынын ставкалары колдонулуучу жана алымдардын ставкаларынын өлчөмдөрү Евразия экономикалык комиссиясынын Кеңешинин 2015-жылдын 14-октябрындагы № 59 чечими менен бекитилүүчү Товарлардын тизмегине (мындан ары – Тизмек) киргизилген товарларды Казакстан Республикасынан импорттоодо Казакстан Республикасынын ыйгарым укуктуу салык органынын мөөрү менен күбөлөндүрүлгөн товарга электрондук эсеп-фактурасынын (инвойстун) (мындан ары – Казакстан Республикасында алып коюлууга туш болгон товарлар боюнча) кагаз түрүндөгү көчүрмөсүнүн жана Кыргыз Республикасынын жана ЕАЭБдин ченемдик укуктук актыларында белгиленген талаптарга ылайык таризделген, Кыргыз Республикасынын аймагына ошол товарды ташып киргизүү укугун ырастаган тийиштүү коштоочу документтердин милдеттүү түрдө болушу талап кылынат.

Мында Казакстан Республикасында алып коюлууга туш болгон товарлар боюнча эсеп-фактурада жана коштоочу документтерде көрсөтүлгөн маалыматтар Казакстан Республикасынын тийиштүү органынан алынган маалыматтарга ылайык келүүгө тийиш.

8. Казакстан Республикасында алып коюлууга туш болгон товарлар боюнча эсеп-фактуралардын жана ошол товарларды Кыргыз Республикасынын аймагына ташып киргизүү укугун ырастаган тийиштүү коштоочу документтердин болушун жана аныктыгын текшерүү товарларды эсепке алуу пунктунда салык органынын кызмат адамы, аймактык мобилдик топ тарабынан жүзөгө ашырылат.

9. Импорттоочу жана/же анын ыйгарым укуктуу адамы Казакстан Республикасында алып коюлууга туш болгон товарлар боюнча эсеп-фактурада, товарга коштомо кагазда жана ушул Тартиптин 7 жана   
31-пункттарында көрсөтүлгөн документтерде көрсөтүлүүчү маалыматтардын аныктыгы үчүн Кыргыз Республикасынын Укук бузуулар жөнүндө кодексине жана Кыргыз Республикасынын Кылмыш-жаза кодексине ылайык жоопкерчилик тартат.

10. Кыргыз Республикасынын аймагына товарларды импорттоо фактысы боюнча импорттоочу жана/же анын ыйгарым укуктуу адамы тарабынан салык органдарына тийиштүү салык отчеттору берилет жана Кыргыз Республикасынын салык мыйзамдарында белгиленген тартипке каралган импорт боюнча кыйыр салыктар төлөнөт. Тийиштүү салык отчеттору берилбеген жана импорт боюнча кыйыр салыктар төлөнбөгөн учурда импорттоочу жана/же анын ыйгарым укуктуу адамы Кыргыз Республикасынын Укук бузуулар жөнүндө кодексине жана Кыргыз Республикасынын Кылмыш-жаза кодексине ылайык жоопкерчилик тартат.

2**. Кыргыз Республикасына товарларды импорттоого чейин коштомо кагазды тариздөө жана пайдалануу**

11. Экономикалык иштин максаттарында товарларды импорттоону көздөгөн импорттоочу салыктык катталган жери боюнча тийиштүү салык органына “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкат алууга арыз берет. Салыктык каттоосунун бар экендиги жөнүндө маалымкаттын формасы жана аны берүү тартиби ыйгарым укуктуу салык органы тарабынан бекитилет.

12. Салык органы арызды карайт жана салык кызматынын маалыматтык системасында импорттоочунун салыктык каттоосунун бар экендигин текшерет.

13. Салык органы арызды кароодо:

1) “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкатты алгачкы берүүдө 3 жумуш күндүн ичинде салык төлөөчүнүн ишкердик жүргүзгөн жерин жана ишкердик үчүн багытталган товарларды сактоочу жерди текшерет;

2) “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкатты кийинки берүүдө арыз салык органы тарабынан бир жумуш күндүн ичинде каралат.

Салыктык каттоосунун бар экендиги жөнүндө маалымкатты берүүдөн баш тартуу үчүн негиз болуп төмөнкүлөр саналат:

– субъект тарабынан өткөн отчеттук мезгилдер үчүн салык отчетторунун берилбеши;

– кыйыр салыктар боюнча төлөнбөгөн салыктык карыз;

– тигүү жана текстиль тармагынан тышкары, патенттин негизинде ишкердик жүргүзүү;

– ишкердик жүргүзгөн жер берилген документтерде берилген маалыматтарга шайкеш келбеши же субъектте импорттоого пландалган товарларды жайгаштыруу үчүн тиешелүү кыймылсыз мүлк объекттерине менчик укугунда жана/же убактылуу пайдалануу укугунда объекттердин жоктугу.

Бузуулар аныкталган же тобокелдик факторлору болгон учурда импорттоочуга же анын ыйгарым укуктуу адамына аларды жоюу жөнүндө талап коюлат.

Көрсөтүлгөн талаптар аткарылбаган учурда салык органы маалымкатты берүүнү токтотот жана бузуулар жоюлганга чейин автоматташтырылган системага кирүү мүмкүндүгүн жабат.

14. Салыктык каттоосунун бар экендиги жөнүндө маалымкат төмөнкүдөй жарактуу болот:

– Мамлекеттик салык кызматынын ири салык төлөөчүлөрдү контролдоо боюнча башкармалыгында КНС төлөөчүлөрү катары катталган субъекттер үчүн – алган күндөн тартып 180 календардык күндүн ичинде;

– калган субъекттер үчүн – алган күндөн тартып 60 календардык күндүн ичинде.

15. Салык төлөөчүнүн салыктык каттоосу жок болгон учурда салык органынын кызмат адамы салыктык каттоо жол-жобосун жүзөгө ашырат.

16. Импорттоочу же анын ыйгарым укуктуу адамы Кыргыз Республикасынын аймагына товарларды ташып киргизүүгө чейин салык төлөөчүнүн жеке кабинети аркылуу коштомо кагаздын электрондук формасын тариздөөгө жана жөнөтүүгө милдеттүү, анда төмөнкүдөй маалыматтар көрсөтүлүүгө тийиш:

– салык төлөөчү жөнүндө маалымат;

– салык төлөөчүнүн иш жүзүндөгү жайгашкан жери;

– андан товар ташыл келинген ЕАЭБге мүчө мамлекеттин коду жана аталышы;

– товарларды (жүктөрдү) жөнөтүүчүнүн аталышы;

* эсеп-фактуралардын (инвойстордун) реквизиттери;

– жеткирүүнүн түрү (импорт; убактылуу ташып киргизүү; иштетип алма чийки зат; гуманитардык жүк);

– транспорттун түрү жана маалыматтары;

– вагондун номери же рейстин номери;

– ташып келинүүчү товарлар (жүктөр) жөнүндө маалымат;

– товардын (жүктүн) аталышы;

– ЕАЭБ ТЭИ ТНге ылайык товардын он орундуу классификациялык коду;

– жалпы салмагы, саны, нарктын валютасынын коду жана товардын (жүктүн) жалпы наркы;

– коштомо кагазды кабыл алуу жөнүндө маалымат.

17. Консолидацияланган жүктү импорттоого (ташып киргизүүгө) чейин импорттоочу/ташуучу салык төлөөчүнүн жеке кабинети аркылуу жүктүн (товардын) ар бир алуучусуна коштомо кагазды же консолидацияланган жүккө коштоочу кагазды тариздейт, ага жүк алуучулар жөнүндө кошумча маалыматтар киргизилет.

18. Коштомо кагаз жүк (товар) ташуучу ар бир транспорт каражатына өз-өзүнчө таризделет.

19. Ушул Тартипке ылайык түзүлүүчү товарларды эсепке алуу боюнча маалыматтар салык кызматынын органдары тарабынан Кыргыз Республикасынын мыйзамдарына ылайык салыктык башкаруу максатында колдонулат, ошондой эле өз ыйгарым укуктарын аткаруу максатында контролдук функцияларды аткаруучу башка мамлекеттик органдар менен иштешүүдө пайдалануу үчүн жеткиликтүү.

20. Товарды импорттоодо пайдаланылуучу тиешелүү коштомо кагаз импорттоочунун салыктык каттоосун ырастоо максатында салык органы тарабынан салык кызматынын маалыматтык системасында берилген маалымкат менен салыштырып текшерилет.

21. ЕАЭБге мүчө мамлекетте сатып алынган автотранспорт каражатын Кыргыз Республикасынын аймагына ташып киргизүүдө, ага карата тийиштүү коштомо кагаз таризделет, ага автотранспорт каражаттарын каттоо чөйрөсүндөгү ыйгарым укуктуу мамлекеттик органда автотранспорт каражатын каттоо үчүн зарыл болгон төмөнкү кошумча маалыматтар киргизилет:

– кузовдун номери;

– автотранспорт каражатынын тиби;

– кыймылдаткычтын көлөмү;

– чыгарылган жылы.

Транспорт каражатынын бир бирдигин жеке максатта (ишкердик эмес) ташып киргизүүдө жак тарабынан кагаз түрүндөгү коштомо кагаз гана 2 нускада берилет, салык кызматынын органынын маалымкаты жана электрондук түрдөгү коштомо кагаз милдеттүү эмес.

22. ЕАЭБге мүчө мамлекеттердин аймагынан Кыргыз Республикасынын аймагына товарды убактылуу ташып киргизүүдө “убактылуу ташып киргизүү” деген белгиси менен тийиштүү коштоочу кагаз милдеттүү түрдө таризделет.

Мында убактылуу ташып киргизүүнү жүзөгө ашырган жак салык органына убактылуу ташып киргизүүнү ырастаган кошумча төмөнкү документтердин бирин берет, алар төмөнкүлөр болушу мүмкүн:

– эл аралык макулдашуулар жана/же келишимдер, жана/же мамлекеттик органдардын чечимдери;

– көргөзмө-жарманкелерге катышууга чакыруу.

23. Ташып келинүүчү товарларды кийин кайра ташып кетүү менен, товарларды кайра иштетүү же концерттик оюн-зоок, спорттук, көргөзмө-жарманке иш-чараларын ж. б. жүзөгө ашыруу максатында товарларды, жабдууларды ЕАЭБге мүчө мамлекеттердин аймагынан Кыргыз Республикасынын аймагына убактылуу ташып киргизүүдө “убактылуу ташып киргизүү” деген белги менен тиешелүү коштомо кагаз жана төмөнкү маалымкаттар таризделет жана берилет:

– товарларды кайра иштетүү үчүн ташып киргизүүдө – товарды кайра иштетүүчү болуп саналган субъекттин;

– концерттик оюн-зоок, спорттук, көргөзмө-жарманке иш-чараларынын ж.б. уюштуруучусу (коюучусу) болуп саналган субъекттин;

– кийин кайра ташып кетүү менен жабдууларды сыноо үчүн товарларды ташып киргизүү;

– аскердик машыгуу максатында ташып киргизүү.

24. Эгерде товарды ташып киргизүү (импорттоо) адистештирилген ташуучу (транспорттук, почта уюму же ташууларды уюштурууну жүзөгө ашыруучу жак) тарабынан жүзөгө ашырылса, мында товарды алуучулар (сатып алуучулар) бир нече импорттоочулар болуп саналса, консолидацияланган жүккө коштомо кагаз таризделет.

25. Казакстан Республикасында алып коюлууга туш болгон товарлар боюнча коштоочу кагаз, эсеп-фактура жок болгон же таризделбеген, тийиштүү салык отчету берилбеген жана импорт боюнча кыйыр салык төлөнбөгөн, анык эмес маалымат чагылдырылган учурда импорттоочу жана/же анын ыйгарым укуктуу адамдары Кыргыз Республикасынын Укук бузуулар жөнүндө кодексине жана Кыргыз Республикасынын Кылмыш-жаза кодексине ылайык жоопкерчилик тартат.

26. Товарларды эсепке алуу пункту аркылуу импорттоодо импорттоочуда/ташуучуда салык төлөөчүнүн жеке кабинетинде таризделген электрондук коштомо кагаздын каттоо номери, “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө салык органынын маалымкатынын номери жана датасы болууга тийиш.

27. Коштомо кагаздагы маалыматтар менен товардык коштоочу документтердин маалыматтарынын ортосунда жүктү ташып киргизүү көлөмү боюнча 5%га чейинки айырмага жол берилет.

28. Импорттоочу жана/же анын ыйгарым укуктуу адамы Казакстан Республикасында алып коюлууга туш болгон товарлар боюнча таризделген коштомо кагаздарды, эсеп-фактураларды эсепке алууну жүргүзөт, аларда төмөнкү көрсөткүчтөр чагылдырылат: таризделген дата, жөнөтүүчү, товардын аталышы, товардын көлөмү, ЕАЭБ ТЭИ ТН боюнча товардын тобу.

29. Казакстан Республикасында алып коюлууга туш болгон товарлар боюнча коштомо кагаздарды, эсеп-фактураларды эсепке алууну уюштуруу жана алардын сакталышын камсыз кылуу үчүн Кыргыз Республикасынын Укук бузуулар жөнүндө кодексине жана Кыргыз Республикасынын Кылмыш-жаза кодексине ылайык импорттоочу жоопкерчилик таратат.

**3. Товарларды эсепке алуу пунктунда коштомо кагазды берүү**

30. Кыргыз Республикасынын аймагына товарларды импорттоо үчүн импорттоочу же жүк ташуучу товарларды эсепке алуу пунктунун ишине тартылган салык кызматынын органынын кызмат адамына салык төлөөчүнүн жеке кабинетинде таризделген электрондук коштомо кагаздын каттоо номерин, “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкаттын номерин жана датасын көрсөтөт.

2015-жылдын 16-октябрында Бурабай поселогунда кол коюлган Евразия экономикалык бирлигинин бажы аймагына товарларды алып келүүнүн жана жүгүртүүнүн айрым маселелери жөнүндө протоколдун   
3-беренесинин 3-пунктунда көрсөтүлгөн товарлардан тышкары, Тизмеге киргизилген товарларды Казакстан Республикасынан импорттоодо ушул Тартиптин 7-пунктунда көрсөтүлгөн документтердин милдеттүү түрдө болушу талап кылынат.

31. Кыргыз Республикасынын аймагына товарларды ташып киргизүү импорттоочунун/жүк ташуучунун автомобиль, темир жол жана аба транспорт каражаты менен жүзөгө ашырылат.

Мамлекеттик чек аранын кыргыз-казак участогундагы автожол контролдоо-өткөрүү пункту аркылуу өтүүдө импорттоочу/жүк ташуучу Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органдын кызмат адамына эл аралык транспорттук коштомо кагазды (CMR), товарды коштоочу документтерди, транспорт каражатынын техникалык паспортун, импорттоочунун/ташуучунун паспортун көрсөтөт.

32. Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органынын кызмат адамы ушул Тартиптин 31-пунктунда көрсөтүлгөн документтерди сканерлөөгө, алардын сканерленген версияларын “Жыйынды пост” АМСке киргизүүгө жана маалыматты реалдуу убакыт режиминде товарларды эсепке алуу пунктуна берүүгө милдеттүү.

33. Жүктөргө (товарларга) товарды коштоочу документтердин жана/же эл аралык транспорттук коштомо кагаздын (CMR) жок экендиги аныкталган учурда Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органдын кызмат адамы тийиштүү мобилдик топко токтоосуз маалымдайт.

**4. Товарларды эсепке алуу пунктунун ишин уюштуруу**

34. Товарларды эсепке алуу пунктунун иши транспорттук контролдоо боюнча ыйгарым укуктуу органдын, салык кызматынын органынын, ички иштер органынын, ветеринардык коопсуздук боюнча ыйгарым укуктуу органдын жана фитосанитардык коопсуздук боюнча ыйгарым укуктуу органдын, ошондой эле зарыл болгон учурда мамлекеттик статистика органынын, саламаттык сактоо чөйрөсүндөгү ыйгарым укуктуу органдын жана укук коргоо органынын статусуна ээ салык кызматынын органынын кызмат адамдары тарабынан жүзөгө ашырылат.

Салык органы Кыргыз Республикасына ташып киргизүүдө (импорттоодо) Евразия экономикалык бирлигине мүчө мамлекеттер менен соода жүргүзүүнүн алкагында товарларды эсепке алуу пункттарынын ишин уюштурууда координациялоочу орган болуп саналат.

Мамлекеттик органдар товарларды эсепке алуу пунктунун ишине тартылган кызмат адамдарынын күнү-түнү нөөмөтүн камсыз кылат.

Салык кызматы товарларды эсепке алуу пунктунун ишин уюштурууда зарыл болгон учурда тиешелүү сунуштарды киргизет.

Товарларды эсепке алуу пунктунун ишине тартылган мамлекеттик органдардын кызмат адамдары кызматтык милдеттерин аткарбаган жана/же талаптагыдай аткарбаган учурда ыйгарым укуктуу салык органы аталган мамлекеттик органдардын жетекчилерине тартиптик жаза колдонуу жөнүндө сунуш киргизүүгө укуктуу.

35. Товарларды автомобиль транспорту менен ташып киргизүүдө импорттоочу/жүк ташуучу мамлекеттик чек аранын автожол контролдоо-өткөрүү пунктунан өткөндөн кийин СГКДСда транспорттук эсепке алуудан өтөт жана товарларды эсепке алуу пунктуна чейин барат.

36. Товарларды темир жол же аба транспорту менен ташып киргизүүдө товарларды эсепке алуу боюнча иш салык кызматынын органынын кызмат адамдары тарабынан товарларды эсепке алуу пунктунда, товарларды ташуу жана/же өткөрүп берүү чөйрөсүндөгү ыйгарым укуктуу уюмдун жүктөрдү кабыл алуу-өткөрүп берүү жерлеринде жүзөгө ашырылат.

37. Товарларды ташуу жана/же өткөрүп берүү чөйрөсүндөгү ыйгарым укуктуу уюмдун жооптуу адамы ички иш тартибине ылайык тиешелүү документтерди текшерүү аяктагандан кийин товарды коштоочу документтердин маалыматтарын “Жыйынды пост” АМСке жөнөтөт жана маалыматты реалдуу убакыт режиминде товарларды эсепке алуу пунктуна берет.

Тиешелүү товарды коштоочу документтер берилбеген учурда жооптуу адам Кыргыз Республикасынын Кылмыш-жаза кодексине ылайык жоопкерчилик тартат.

38. Товарларды эсепке алуу пунктунун тийиштүү кызмат адамы төмөнкүдөй иш-аракеттерди жасоо аркылуу импорттолуучу товар (жүк) жөнүндө берилген документтерди каттайт:

1) товарларды ташуу жана/же өткөрүп берүү чөйрөсүндөгү ыйгарым укуктуу уюмдун жооптуу адамынан ташылуучу товарга (жүккө) товарды коштоочу документтерди, темир жол коштомо кагазынын/авиа коштомо кагазынын нускаларын алардын көчүрмөлөрү менен, транзиттөөдө – транзиттик декларациянын көчүрмөсүн кабыл алат;

2) товарды импорттоочудан же анын ыйгарым укуктуу адамынан салык төлөөчүнүн жеке кабинетинде таризделген электрондук коштомо кагаздын каттоо номерин, “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкаттын номери жана датасын кабыл алат;

– Казакстан Республикасында алып коюлууга туш болгон товарлар боюнча электрондук эсеп-фактуралардын кагаз жүзүндөгү көчүрмөлөрүн жана Кыргыз Республикасынын жана ЕАЭБдин ченемдик укуктук актыларында белгиленген талаптарга ылайык таризделген, ошол товарды Кыргыз Республикасынын аймагына ташып киргизүү укугун ырастоочу тиешелүү коштоочу документтерди.

Мында Казакстан Республикасында алып коюлууга туш болгон товарлар боюнча электрондук эсеп-фактураларда жана коштоочу документтерде көрсөтүлгөн маалыматтар Казакстан Республикасынын тийиштүү органдарынан алынган маалыматтарга шайкеш келүүгө тийиш;

3) ташылуучу товарга (жүккө) товарды коштоочу документтерди салык төлөөчүнүн жеке кабинети аркылуу таризделген коштомо кагаздын маалыматтары менен салыштырып текшерет;

4) салык кызматынын маалыматтык системасынан импорттоочунун салыктык каттоосун текшерет;

5) салык кызматынын “Жыйынды пост” АМСтен ЕАЭБ мүчө мамлекеттерден алдыдагы импорт жөнүндө “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкаттын болушун текшерет;

6) товарды коштоочу документтерди Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органдан келип түшкөн жана республиканын аймагына товарларды ташып киргизүү үчүн негиз болуп саналган сканерленген версиялардын маалыматтары жана СГКДС маалыматы менен салыштырып текшерет;

7) “Кыргыз темир жолу” улуттук компаниясы” мамлекеттик ишканасынан жана “Манас Менеджмент компаниясы” жабык акционердик коомунан келип түшкөн маалыматтарды коштомо кагаздын жана товарды коштоочу документтердин электрондук версиясынын маалыматтары менен салыштырып текшерет;

8) товарды коштоочу документтердин маалыматтарына шайкеш келүү предметине карата жүктү кароо жүргүзөт, зарыл болгон учурда:

– сүрөткө/видеого тартуу жүргүзөт;

– эгерде жүк ЕАЭБге мүчө мамлекеттин экспорттоочусу тарабынан пломбаланса, кароо жүргүзүү үчүн пломбаны алат.

Пломбаны алуу учурунда кызмат адамы пломбаны алуу актысын эки нускада толтурат, андан кийин бир нускасын импорттоочуга же анын өкүлүнө берет;

9) салык кызматынын “Жыйынды пост” АМСке импорт жөнүндө маалыматтарды каттайт;

10) темир жол коштомо кагазынын/авиа коштомо кагазынын нускасаларын товарларды ташуу жана/же өткөрүп берүү чөйрөсүндөгү ыйгарым укуктуу уюмга кайтарып берет, ал эми көчүрмөсүн товарларды эсепке алуу пунктунда калтырат;

11) импорттоочуга товарларды эсепке алуу пунктунан өткөн дата көрсөтүлгөн штамп басылган тиешелүү коштомо кагаздын “Жыйынды пост” АМСтен басып чыгарылган нускасын берет;

12) уюштуруу техникасы техникалык жактан бузулган же электр энергиясы, интернет байланышы жок болгон, же болбосо салык кызматынын маалыматтык системасында өткөрүлүүчү товарларды эсепке алуу жол-жобосун жүргүзүүгө мүмкүндүк бербеген башка объективдүү себептер болгон учурда ишти токтотот жана “Жыйынды пост” АМСтин үзгүлтүксүз иштешин камсыз кылуу максатында мүчүлүштүктөрдү тезинен четтетүү үчүн техникалык бузулуулар жөнүндө түздөн-түз начальникке токтоосуз билдирет, андан кийин салык кызматынын маалыматтык системасынын иштөөсүнүн кайра калыбына келишин күтөт;

13) техникалык бузулуулар болгон учурда себептерин көрсөтүү менен 1-тиркемеге ылайык техникалык мүчүлүштүктөрдү эсепке алуу журналына жазат, ошондой эле техникалык бузулуулар жөнүндө акт түзөт;

14) автотранспорт каражаттарын жеке пайдалануу үчүн импорттоодо/ташып киргизүүдө, “Жыйынды пост” АМСте техникалык бузулуулар болгон учурда импорттоочу салык кызматынын кызмат адамына кагаз түрүндөгү тиешелүү коштомо кагазды “Жыйынды пост” АМСте андан ары каттоо үчүн 2 нускада берет;

15) салык кызматынын кызмат адамы товарларды эсепке алуу пунктунан өткөн дата көрсөтүлгөн штамп басылган тиешелүү коштомо кагаздын 1 нускасын импорттоочуга кайтарып берет.

39. Товарларды эсепке алуу пунктунун тиешелүү кызмат адамы кагаз түрүндө кабыл алынган коштомо кагаздардын, транзиттик же бажы декларацияларынын реестрин, темир жол коштомо кагазынын/авиа коштомо кагазынын нускаларынын көчүрмөлөрүн түзөт, алар реестрге ылайык товарларды эсепке алуу пунктунун кызмат адамы тарабынан күн сайын салык кызматынын тиешелүү органына өткөрүлүп берилет.

40. “Жыйынды пост” АМСте топтолгон маалыматтар бардык мамлекеттик органдар үчүн алардын ишин регламенттеген Кыргыз Республикасынын мыйзамдарында белгиленген ыйгарым укуктарынын чегинде, ошондой эле импорттоо боюнча салык милдеттенмелерин тактоо максатында жазуу жүзүндөгү суроо-талап боюнча импорттоочу-салык төлөөчүлөр үчүн жеткиликтүү.

41. Төмөнкү фактылар аныкталган учурда:

– товарларды импорттоочуда/ташуучуда тиешелүү коштомо кагаз, “Жыйынды пост” АМСте “ЕАЭБге мүчө мамлекеттерден товарларды импорттоо максаты үчүн” деген белги менен салыктык каттоосунун бар экендиги жөнүндө маалымкат, транзиттик же бажы декларациясы, ошондой эле ушул Тартиптин 7-пунктунда аталган документтер жок болсо;

– башка ыйгарым укуктуу органдардын автоматтык контролдоо маалыматтары менен салыштырып текшерүү аркылуу аныкталуучу жыйынды посттон документтерди тариздебестен (токтобостон өтүү) бул автотранспорт каражатынын өткөн мезгилдерде чек араны кесип өтүү фактысы боюнча салык кызматынын маалыматтык системасында коштомо кагаз жок болсо;

– берилген товарды коштоочу документ Кыргыз Республикасынын Мамлекеттик чек арасын кайтаруу жаатындагы ыйгарым укуктуу мамлекеттик органдан келип түшкөн маалыматтар (сканерленген версиясы) жана СГКДСдан алынган маалыматтар менен шайкеш келбесе;

– Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органдын товарды коштоочу документи (сканерленген версиясы) жок болсо;

– тиешелүү коштоочу кагаздагы көрсөткүчтөр импорттолуучу товардын (жүктүн) иш жүзүндөгү көрсөткүчтөрү менен шайкеш келбесе;

– товарды импорттоочуда жана/же ташуучуда товарды коштоочу документтер жок болсо;

– транспорт каражаты Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу мамлекеттик органдын өткөрүү пунктунан өткөндөн кийин 2 сааттын ичинде товарларды эсепке алуу пункту аркылуу өтпөгөн учурда;

– ЕАЭБге мүчө мамлекеттер менен соода жүргүзүүнүн алкагында товарларды эсепке алуу боюнча маалыматтарды бурмалоого алып келиши мүмкүн болгон башка бузуулар болсо;

салык кызматынын органынын товарларды эсепке алуу пунктунун ишине тартылган кызмат адамы төмөнкүдөй иш-аракеттерди жасоого милдеттүү:

– тийиштүү мобилдик топтун жооптуу кызмат адамына бул жөнүндө токтосуз маалымдоого;

– ушул Тартиптин 2-тиркемесине ылайык маалыматты берүүнү эсепке алуу журналына жазууга;

– товарларды эсепке алуу пункту аркылуу маалымдоо мүмкүн болбогон учурда тийиштүү мобилдик топко укук коргоо органынын статусуна ээ салык кызматынын органынын жана/же ички иштер органынын ыкчам-нөөмөттүк кызматтарынын линиясы боюнча маалымдоого.

Мында товарларды эсепке алуу пунктунун кызмат адамы транспорт каражатын кароону жүргүзбөйт;

– тийиштүү мобилдик топтун кызмат адамына маалымдагандан кийин анын келишин күтөт жана тиешелүү чараларды көрүү үчүн болгон документтерди мобилдик топко өткөрүп берет.

42. Евразия экономикалык бирлигине мүчө болуп саналбаган мамлекеттерден Кыргыз Республикасына товарларды импорттоодо, ошондой эле товарларды Кыргыз Республикасынын аймагы аркылуу транзиттөөдө коштомо кагаздар колдонулбайт. Мындай учурда салык төлөөчү товарларды эсепке алуу пунктунун кызмат адамына эл аралык транспорттук коштомо кагаздын (CMR), транзиттик же бажы декларациясынын көчүрмөсүн берүүгө милдеттүү.

Товарларды эсепке алуу пунктунун тийиштүү кызмат адамы ушул Тартиптин 3-тиркемесине ылайык эл аралык транспорттук коштомо кагаздын (CMR), транзиттик же бажы декларацияларынын көчүрмөлөрүн журналга эсепке алат.

Ыйгарым укуктуу салык органы квартал сайын, отчеттук кварталдан кийинки айдын 20сынан кийинки күндөн кечиктирбестен бажы иши чөйрөсүндөгү ыйгарым укуктуу мамлекеттик органга эл аралык транспорттук коштомо кагаздардын (CMR), транзиттик же бажы декларацияларынын реестрин андан ары контролдоо үчүн жөнөтөт.

43. Товарларды эсепке алуу пунктунун кызмат адамдарын ушул Тартипте каралган журналдар, жеке максатта (ишкердик эмес) ЕАЭБге мүчө мамлекеттерден сатып алынган жеңил транспорт каражаттары үчүн коштомо кагаздардын бланктары менен ыйгарым укуктуу салык органы камсыздайт.

44. Ушул Тартипте каралган, пайдаланылган (толтурулган) журналдар ыйгарым укуктуу салык кызматынын тиешелүү органына өткөрүлүп берилет.

**5. Мобилдик топтун ишин уюштуруу**

45. Мобилдик топ тиешелүү аймакка жана/же товарларды эсепке алуу пунктуна (мындан ары – тийиштүү мобилдик топ) бекитилет.

Тийиштүү мобилдик топ товарларды эсепке алуу пунктунун кызмат адамынан же Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу органдын кызмат адамынан маалыматты алгандан кийин 30 мүнөттүн ичинде товарларды эсепке алуу пунктуна же контролдоо-өткөрүү пунктуна келет, ушул Тартиптин 4-тиркемесине ылайык маалыматты кабыл алууну эсепке алуу журналына жазуу жолу менен маалыматты алгандыгын ырастайт жана ушул Тартиптин жоболоруна ылайык бул маалымат боюнча тиешелүү чараларды көрөт.

46. Ушул Тартиптин 41-пунктунда көрсөтүлгөн товарларды эсепке алуу пунктунун кызмат адамынан маалыматты алгандан кийин тийиштүү мобилдик топ товарды (жүктү) кармайт.

47. Тийиштүү мобилдик топ кармалган товарды (жүктү) убактылуу сактоо кампаларына (МБК УСК) же товарды импорттоочунун жана/же ташуучунун кампалык, өндүрүштүк аймагына жагдайларды аныктаганга жана “Жыйынды пост” АМСтен тиешелүү коштомо кагаздын берилишин камсыз кылганга чейин жайгаштырат.

48. Тийиштүү мобилдик топ төмөнкүлөргө укуктуу:

– жүктү кармоого жана убактылуу сактоочу кампаларга же сактоо үчүн аныкталган башка жерлерге чейин коштоп барууга;

– товардын иш жүзүндөгү көлөмүн, анын таандыктыгын контролдоого жана аныктоого, иш жүзүндөгү жүктү жана товардын аталышын жүктү коштоочу документтерде көрсөтүлгөн маалыматтар менен салыштырып текшерүүгө, салыштырып текшерүү жана кароо жүргүзүү (кароо) үчүн пломбаларды ачууга.

49. Товарларды эсепке алынбаган ташып киргизүү, Кыргыз Республикасынын мыйзамдарынын талаптарын жана ЕАЭБ укугун бузуу фактыларын аныктоо жана бөгөт коюу боюнча контролдук-ыкчам жана рейддик иш-чараларды жүзөгө ашыруу боюнча мобилдик топтун иш тартиби ыйгарым укуктуу салык органынын, ички иштер органынын, ветеринардык коопсуздук боюнча ыйгарым укуктуу органдын жана фитосанитардык коопсуздук боюнча ыйгарым укуктуу органдын биргелешкен чечими менен бекитилет.